《和友人游洞岩追用须溪韵二首 其二》
元代·刘诜

云峰髣髴画图真，石户深藏万古身。山水何知天下事，神仙本亦世间人。

日高坛树三门午，雨涨源花满洞春。济胜寻幽平日意，天风吹动华阳巾。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。